**Geokids fuldender værket**

**­­**

**3500 skolebørn har lavet Danmarks måske største og flotteste lermaske-skulptur i landskabet**

*De sidste 540 masker sættes på stang den 30. april – hvor børne-kunstprojektet, Geokids, er klar til officiel indvielse. Det sker på Veddinge shelterplads i selskab med H.K.H. Prinsesse Marie,* der er protektor for UNESCO i Danmark.

Projektet der har involveret ca. 3.500 elever fra Odsherreds skoler og inkluderer lige så mange masker, er unikt i mere end én forstand.Grundformen er fælles for alle, men ikke to er magen til hinanden. Hvert barn har nemlig lavet sin egen maske, som et produkt af et Geokids-undervisningsforløb ude i landskabet. Bag på hver maske sidder en QR-kode, der ved scanning leder til en kort video med og om den elev, der er ”kunstneren” bag.

**Danmarks svar på Påskeøernes statuer**

Ideen til Geokids blev født af kunstnerenMartin Nybo, der bor, arbejder og i flere sammenhænge formidler geoparken via sin kunst. Han fandt inspiration til maske-projektet dels på Påskeøerne, dels fra den kinesiske terrakottahær. Fascinationen af de mange ens og dog forskellige udtryk har allerede betaget mange af de mennesker, der allerede har besøgt shelterpladsen.

Forud for selve skulpturprojektet har alle elever gennemgået et Geokids-forløb, hvor de er blevet introduceret for begreber som istid, arbejdet med naturen, fødevarer, kulturhistorien og ikke mindst Odsherredsmalerne. Disse emner udgør tilsammen grundsubstansen i Geopark Odsherred. Som en vigtig del af forløbet, har eleverne gravet ler ud af klinterne som led i indsamlingen af materiale til Geokidsmaskerne.

Ved at lade eleverne lave hver deres maske, har Geokids bidraget til identitet-skabelse gennem læring. I dag er alle Odsherreds skoleelever bekendt med hvad geoparken arbejder ud fra, og ikke mindst hvad de som borgere i Danmarks eneste geopark, kommer af.

**Fingrene i leret, fødderne i mulden**

Efter indvielsen af Geokids skal HKH Prinsesse Marie lave sin egen Geokidsmaske. Martin Nybo, der har instrueret samtlige børn i forløbet står for workshoppen.

Derefter er der travetur for de ældste børn og HKH Prinsesse Marie på højderygsstien, som starter på Shelterpladsen i Veddinge. Undervejs vil geolog fra Geopark Odsherred, Jacob Walløe Hansen, følges med prinsessen og fortælle om landskabet. Turen slutter i Høve på Estherhøj.

Geokids er blevet skabt i et unikt samarbejde mellem kunstner Martin Nybo (med hjælp af Henrik Boe og Sven Børge), fotograf Claus Starup, Odsherred Naturskole, Museum Vestsjælland, Geopark Odsherred, skolerne i Odsherred og Odsherred Kommunes center for Kultur og Fritid.

Udover H.K.H. Prinsesse Marie vil Bo Manderup-Jensen, der er formand for UNESCO i Danmark og Michael Kristiansen, der er formand for Fonden Geopark Odsherredsamt eleverne fra de to skoler i Nykøbing Sjælland deltage i indvielsen 30. april.

I forbindelse med indvielsen yder Team Nyttejob en stor hjælp til genopfriskning af skulpturparken i form af klipning af græs og planter og tjek af stænger og masker.

Projektet har fået økonomisk støtte af Statens Kunstfonds huskunstnerordning og fra byrådet i Odsherred Kommune.

**Pressekontakt:**

**Tilmelding og koordinering af presse**: Kommunikationsansvarlig Helle Nordgaard (Geopark Odsherred) helle@geoparkodsherred.dk Mobil 31216160

Øvrige henvendelser:

Projektleder Anne-Marie Donslund (Odsherred Kommune) anmdo@odsherred.dk,

tlf. 61153676

Kunstner Martin Nybo (MuldPlusGuld), tlf. 28926655

Geolog Jakob Walløe Hansen (Geopark Odsherred) jakob@geoparkodsherred.dk,

tlf. 23729463